എവിടേക്കാണ് ഈ പോക്ക് ഏതാണ്ട് ദിവസവും പെട്രോള്, ഡീസല് വില കൂട്ടിക്കൊണ്ടിരിക്കുകയാണ് ഇപ്പോള് പൊതുമേഖലാ എണ്ണക്കമ്ബനികള്. ഈ മാസം തന്നെ ഇരുപതിലേറെ ദിവസം ഇന്ധന വില വര്ധിപ്പിച്ചിട്ടുണ്ട്. അന്താരാഷ്ട്ര വിപണിയില് ക്രൂഡ് ഓയില് വില വര്ധിക്കുന്നതിനനുസരിച്ചാണ് ഈ നേരിയ വില വ്യത്യാസം എന്നൊക്കെ ന്യായം പറയാം എണ്ണക്കമ്ബനികള്ക്കും കേന്ദ്ര സര്ക്കാരിനും. പക്ഷേ, സാധാരണക്കാരില് വലിയ ആഘാതമാണ് തുടര്ച്ചയായ ഈ വില വര്ധന ഉണ്ടാക്കുന്നത്. ഈ മാസത്തെ കണക്കെടുത്താല് തന്നെ പെട്രോള് ലിറ്ററിന് ഒമ്ബതു രൂപയിലേറെ വര്ധിച്ചു. ഡീസല് വിലയില് ഏഴു രൂപയിലേറെയും കൂടി. ഒന്നര വര്ഷക്കാലം കൊണ്ട് ലിറ്ററിനു 40 രൂപയോളം കൂടിയിട്ടുണ്ട് പെട്രോളിന് മുപ്പതു രൂപയോളം ഡീസലിനും. നൂറു രൂപയും കടന്ന് മുന്നോട്ടുകുതിക്കുന്ന ഇന്ധന വിലയില് യാതൊരു നിയന്ത്രണത്തിനും കേന്ദ്ര, സംസ്ഥാന സര്ക്കാരുകള് ലക്ഷ്യമിടുന്നില്ല എന്നതു നിരാശാജനകം തന്നെയാണ്. എവിടേക്കാണ് ഈ പോക്ക് എന്ന ചോദ്യം നാലുപാടും ഉയരുമ്ബോഴും അതു കണ്ടില്ലെന്നു നടിക്കുകയാണു ബന്ധപ്പെട്ടവര്. രാജ്യത്തെ പല ജില്ലകളിലും പെട്രോള് വില ലിറ്ററിന് 110 രൂപയ്ക്കു മുകളിലായിട്ടുണ്ട്. ചിലയിടത്ത് 120 രൂപ വരെയെത്തി. ഡീസല് വില ചിലയിടത്ത് 110 രൂപയിലേക്കു കുതിക്കുകയാണ്. കേരളത്തിലും മൂന്നക്കത്തിലാണ് രണ്ട് ഇന്ധനങ്ങളുടെയും വില. ഡിമാന്ഡ് കുത്തനെ ഇടിഞ്ഞ കഴിഞ്ഞ വര്ഷം അന്താരാഷ്ട്ര വിപണിയില് ക്രൂഡ് ഓയില് വില ബാരലിന് 19 ഡോളര് വരെ കുറഞ്ഞതാണ്. അക്കാലത്ത് വിലക്കുറവിന്റെ ആനുകൂല്യം ജനങ്ങള്ക്കു നല്കാതെ നികുതി കൂട്ടി ഖജനാവിലേക്കു പണം സമാഹരിക്കുകയായിരുന്നു കേന്ദ്ര സര്ക്കാര്. കൊവിഡ് അടച്ചുപൂട്ടലുകളില് നിന്ന് ലോകം വീണ്ടും തിരക്കിന്റെ നാളുകളിലേക്കു കടക്കുമ്ബോള് ക്രൂഡ് ഓയില് വിലയും കുതിച്ചുകയറാന് തുടങ്ങി. അതിനൊപ്പം ഇന്ത്യയിലെ വിലയും വര്ധിച്ചു. ക്രൂഡ് ഓയില് വില ബാരലിന് 85 ഡോളര് എത്തിയിട്ടും നേരത്തേ വര്ധിപ്പിച്ച നികുതിയില് കുറവു വരുത്തിയിട്ടില്ല കേന്ദ്ര സര്ക്കാര്. പെട്രോള് ലിറ്ററിന് 32.9 രൂപയും ഡീസല് ലിറ്ററിന് 31.8 രൂപയും എക്സൈസ് നികുതി തുടരുകയാണ്. കഴിഞ്ഞ വര്ഷം മാര്ച്ച് മേയ് മാസങ്ങള്ക്കിടയിലാണ് പെട്രോളിനു പതിമൂന്നും ഡീസലിനു പതിനാറും രൂപ വീതം ഒരു ലിറ്ററിന്മേല് കേന്ദ്ര സര്ക്കാര് നികുതി കൂട്ടിയത്. ഇന്ധന വില നൂറു രൂപയില് താഴെയാക്കണമെങ്കില് ഈ നികുതിയില് കുറവു വരുത്തണം. അതല്ലെങ്കില് സംസ്ഥാനങ്ങള് അവരുടെ നികുതി വിഹിതം കുറയ്ക്കണം. രണ്ടും നടക്കാതെ വരുമ്ബോഴാണു ഭാരം മുഴുവന് ജനങ്ങളുടെ മുതുകത്താവുന്നത്. പെട്രോളും ഡീസലും ജിഎസ്ടിയില് കൊണ്ടുവരാനുള്ള നിര്ദേശം അടുത്തിടെ സംസ്ഥാനങ്ങള് ഒറ്റക്കെട്ടായി എതിര്ത്തിരുന്നു എന്നു കൂടി ഓര്ക്കുക. ഇപ്പോഴത്തെ നിലയില് അന്താരാഷ്ട്ര വില ഇനിയും വര്ധിക്കാനേ സാധ്യതയുള്ളൂ. അടുത്തവര്ഷം ക്രൂഡ് ഓയില് വില ബാരലിന് 110 ഡോളര് വരെ എത്തിയേക്കാമെന്നു ചൂണ്ടിക്കാണിക്കുന്നവരുണ്ട്. കേന്ദ്ര, സംസ്ഥാന സര്ക്കാരുകള് ദുശ്ശാഠ്യം തുടര്ന്നാല് ഇന്ത്യയില് പെട്രോള് വില ലിറ്ററിന് 150 രൂപ വരെയാകാമത്രേ ഡീസലിന് 140 രൂപയും. വിതരണം നിയന്ത്രിച്ച് വില എങ്ങനെ ഉയര്ത്തി നിര്ത്തണമെന്നു നന്നായി പഠിച്ചിട്ടുണ്ട് എണ്ണ ഉത്പാദക രാജ്യങ്ങള്. ഉത്പാദനം കൂട്ടി ആശ്വാസം പകരാന് ഇന്ത്യ ഉത്പാദക രാജ്യങ്ങളോട് അഭ്യര്ഥിക്കുന്നുണ്ടെങ്കിലും കൊവിഡില് തകര്ന്നുപോയ ഈ രാജ്യങ്ങള് പിടിവള്ളിയെന്ന നിലയിലാണ് അവസരം കാണുന്നത്. വൈറസ് പടര്ന്നപ്പോള് വരുമാനം നിലയ്ക്കുകയും ചെലവു കുതിച്ചുയരുകയും ചെയ്ത കേന്ദ്ര, സംസ്ഥാന സര്ക്കാരുകളും ഇന്ധന നികുതിയെ പിടിവള്ളിയായി കാണുന്നു. അതോടെ പിടിവിട്ടുപോകുന്നത് സാധാരണക്കാരുടെ ജീവിതമാണ്. ഉടന് ബസ് ചാര്ജ് വര്ധിപ്പിക്കണമെന്ന് കേരളത്തിലെ സ്വകാര്യ ബസുടമകള് ആവശ്യപ്പെട്ടു കഴിഞ്ഞു. നവംബര് ഒമ്ബതു മുതല് അനിശ്ചിതകാലത്തേക്ക് സര്വീസ് നിര്ത്തിവയ്ക്കുമെന്നും അവര് പ്രഖ്യാപിച്ചിട്ടുണ്ട്. സ്വന്തം വാഹനങ്ങളിലെ യാത്രാചെലവ് ഇപ്പോള് തന്നെ വല്ലാതെ വര്ധിച്ചിരിക്കുന്നു. ചരക്കുനീക്കത്തിനു ചെലവേറുന്നതിന് അനുസരിച്ച് അവശ്യസാധനങ്ങളുടെ വിലയും വര്ധിക്കും. ഇതെല്ലാം സഹിക്കേണ്ടതു ജനങ്ങള് തന്നെ. കൊവിഡ് കാലത്തെ പ്രതിസന്ധി തരണം ചെയ്യാന് സര്ക്കാരിനു പണം വേണം എന്ന വാദം ജനങ്ങളെ ഇങ്ങനെ പിഴിയുന്നതിനുള്ള ന്യായീകരണമേയല്ല.